Broj: 711-I-923-P-254-18/19-05-11

Zagreb, 18. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Zvonka Milasa, državnog tajnika Središnjeg državnog ureda za Hrvate izvan Republike Hrvatske,** na 47. sjednici, održanoj 18. travnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Zvonka Milasa, državnog tajnika Središnjeg državnog ureda za Hrvate izvan Republike Hrvatske, u vezi dodjele financijske potpore …………. iz Frankfurta te pravnoj osobi ………………, neće se pokrenuti, s obzirom da Povjerenstvo iz prikupljenih podataka povodom prijave zaprimljene 27. srpnja 2018.g. nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljenog dužnosnika.**

Obrazloženje

Protiv dužnosnika Zvonka Milasa, državnog tajnika Središnjeg državnog ureda za Hrvate izvan Republike Hrvatske, zaprimljena je dana 27. srpnja 2018.g. neanonimna prijava koja je u knjizi ulazne pošte Povjerenstva zaprimljena pod brojem 711-U-2341-P-254/18-01-2, a povodom koje je otvoren predmet pod brojem: P-254/18.

U predmetnoj prijavi se navodi kako je Središnji državni ured za Hrvate izvan Republike Hrvatske odobrio osuđenom nasilniku ………… iz Frankfurta mimo natječaja preko 100.000 kn. Prema raspisanom natječaju ………………………………………………. nisu ispunjavali uvjete, a dodjelom tih sredstava napravljen je sukob interesa dužnosnika Zvonka Milasa. ………. je pravomoćno osuđen od Frankfurtskog suda za nanošenje teških ozljeda protiv novinara Slobodne Dalmacije ………………….

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Uvidom u Registar dužnosnika utvrđeno je da dužnosnik Zvonko Milas obnaša dužnost državnog tajnika Središnjeg državnog ureda za Hrvate izvan Republike Hrvatske od 17. studenog 2016.g. Dana 16. listopada 2016.g. stupio je na snagu Zakon o izmjenama i dopunama Zakona o sustavu državne uprave („Narodne novine“ broj 93/16.) kojim je članak 40. izmijenjen na način da je istim sada propisano da su tijela državne uprave, pored ministarstava, državnih upravnih organizacija i ureda državne uprave u županijama, sada središnji državni uredi Vlade Republike Hrvatske, umjesto državnih ureda Vlade Republike Hrvatske. Sukladno odredbama Zakon o izmjenama i dopunama Zakona o sustavu državne uprave („Narodne novine“ broj 93/16.), Zakon o izmjenama Zakona o sustavu državne uprave („Narodne novine“ broj 104/16.) te Zakona o izmjenama Zakona o obvezama i pravima državnih dužnosnika („Narodne novine“ broj 93/16.) dužnost čelnika navedenih tijela državne uprave se označava umjesto „predstojnik državnog ureda“ dužnošću „državni tajnik središnjeg državnog ureda“. Slijedom navedenog Povjerenstvo utvrđuje da su državni tajnici središnjih državnih ureda dužnosnici su u smislu članka 3. stavka 1. podstavka 8. ZSSI-a te se na iste primjenjuju odredbe ZSSI-a. Stoga je i Zvonko Milas, povodom obnašanja gore navede dužnosti obvezan postupati sukladno odredbama ZSSI-a.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze. Povjerenstvo je povodom navoda u zaprimljenoj prijavi pribavilo relevantne podatke i dokumentaciju u svrhu stjecanja vlastitih saznanja o postojanju ili nepostojanju okolnosti koje bi ukazivale na moguću povredu odredbi ZSSI-a počinjenu od strane dužnosnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo je od Središnjeg državnog ureda za Hrvate izvan Republike Hrvatske zatražilo očitovanje je li Središnji državni ured za Hrvate izvan Republike Hrvatske dodjeljivao financijska sredstva osobi ………….. iz Frankfurta, SR Njemačka, ili subjektu ………………………………... Ukoliko jest zatražena je specifikacija po kojoj osnovi su sredstva dodijeljena, kada, u kojem iznosu i je li u navedenom slučaju proveden natječajni postupak.

Središnji državni ured za Hrvate izvan Republike Hrvatske dostavio je 10. kolovoza 2018.g. očitovanje, KLASA: 953-03/18-01/07 od 9. kolovoza 2018.g., u vezi predmetnih okolnosti u kojem se navodi kako Središnji državni ured svake godine objavljuje javne natječaje/pozive koji između ostalog imaju za cilj dodjelu financijske potpore programima i projektima koji pridonose jačanju i promicanju veza Republike Hrvatske s Hrvatima izvan Republike Hrvatske, očuvanju i jačanju hrvatskih zajednica, njegovanju i očuvanju hrvatskog identiteta, kulture i baštine na svim razinama. Postupci provedbe javnih natječaja/poziva te uvjeti za dodjelu financijske potpore pravnim i fizičkim osobama za provedbu programa i projekata detaljno su propisani javnim natječajima/pozivima, a sve sukladno internim pravilima Ureda usklađenima sa Zakonom i Strategijom o odnosima Republike Hrvatske s Hrvatima izvan Republike Hrvatske. Također, javnom objavom javnih natječaja/poziva, a kasnije i odluka o dodjeli financijskih sredstava/potpora na mrežnim stranicama Ureda osigurava se transparentnost postupka.

U očitovanju se dalje navodi kako je udovoljavajući kriterijima i uvjetima natječaja/poziva, g. ……….. kao fizičkoj osobi dodijeljena financijska potpora u ukupnom iznosu od 100.000,00 kn za provedbu projekta „Večernjakova domovnica“, temeljem Javnog poziva za prijavu posebnih potreba i projekata od interesa za Hrvate izvan Republike Hrvatske za 2017. i 2018.g., dok je pravnoj osobi ……………….. dodijeljena financijska potpora u ukupnom iznosu od 92.000,00 kn za provedbu projekata i to „Feniks Magazin“ i „Online portal [www.fenix-magazin.com](http://www.fenix-magazin.com)“ temeljem Javnog natječaja za prijavu programa i projekata nakladničke djelatnosti organizacija hrvatskog iseljeništva u svrhu ostvarenja financijske potpore za 2014. i 2015.g.

Podnositelju prijave je 14. ožujka 2019.g. upućen dopis u kojem se traži dopuna predmetne prijave na način da se ista specificira u kojem odnosu je prijavljeni dužnosnik Zvonko Milas sa navedenim osobama ……………………………………………, s obzirom da tu okolnost iz zaprimljene prijave nije moguće utvrditi. Podnositelj se na traženje do dana donošenja predmetne odluke nije očitovao.

Slijedom navedenog, Povjerenstvo je utvrdilo kako je ………… kao fizičkoj osobi dodijeljena financijska potpora u ukupnom iznosu od 100.000,00 kn za provedbu projekta „Večernjakova domovnica“, temeljem Javnog poziva za prijavu posebnih potreba i projekata od interesa za Hrvate izvan Republike Hrvatske za 2017. i 2018.g., dok je pravnoj osobi …………. dodijeljena financijska potpora u ukupnom iznosu od 92.000,00 kn za provedbu projekata i to „Feniks Magazin“ i „Online portal www.fenix-magazin.com“ temeljem Javnog natječaja za prijavu programa i projekata nakladničke djelatnosti organizacija hrvatskog iseljeništva u svrhu ostvarenja financijske potpore za 2014. i 2015.g. Iz predmetne prijave, kao niti iz podnesenih izvješća o imovinskom stanju dužnosnika ili očitovanja, nisu utvrđene okolnosti koje bi ukazivale da je prijavljeni dužnosnik s osobama kojima su dodijeljena financijska sredstva na bilo koji način povezan u smislu odredbi ZSSI-a. Nadalje, podnositelj prijave nije ukazao na okolnosti koje bi mogle utjecati ili su utjecale na nepristranost dužnosnika u predmetnim situacijama. U odnosu na zakonitost samog postupka dodjele financijskih sredstva Povjerenstvo napominje kako nije nadležno za ispitivanje i utvrđivanje zakonitosti provedbe postupka dodjele sredstva te da može ispitivati postupanje dužnosnika u navedenim postupcima, a podredno i same postupke samo ako postoje okolnosti koje ukazuju na moguću povredu odredbi ZSSI-a i to u kontekstu navedene moguće povrede.

Slijedom navedenog, Povjerenstvo iz prikupljenih podataka povodom prijave zaprimljene 27. srpnja 2018.g. nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljenog dužnosnika te je odlučilo kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Zvonko Milas, elektroničkom dostavom
2. Objava na internetskoj stranici Povjerenstva
3. Pismohrana